Lapa Uitgewers – Ciska Olivier – In die gedagtes van 'n skrywer
Tag: Lapa Uitgewers
Elke skrywer droom seker van die dag wat sy/hy oor hulle werk kan gesels. Dis iets van ons wat ons aan die wêreld blootstel. Ons gee ons gedagtes vlerke en laat dit die onbekendes invlieg. Elke woord is 'n deel van ons siel. 'n Stukkie van wie ons is.
Dit is hoe dit immers vir my voel. Boonop skryf ek oor die liefde en die liefde is een van die wispelturigste emosies. Tog is ek verlief op die liefde. Ek kan nie genoeg daarvan kry nie en elke wroeging waardeur my karakters gaan is een wat ek met hulle deel. En wanneer liefde seëvier … Hmm, daardie oomblikke is vir my net so hemels.
Daarom is hierdie vir my so 'n groot voorreg om hier uit my eie sitkamer genooi te word om met een van my gunsteling skrywers te gesels oor een van my boeke. Iets wat in ander omstandighede dalk skaars moontlik sou wees.
Ek sien baie uit na die kuier en hoop dat elkeen wat saam kuier dit net so baie gaan geniet.
Die liefde is lekker. Die liefde is mooi. Die liefde is al wat jy nodig het.
Posted on October 14, 2020 Tags 2020, Boekgesprek, Dubbel die moeilikheid, Lapa Uitgewers, Liefde, RomanaKlub5 Comments on Iets om na uit te sien
Hartebrekers Kortverhaal: In ´n oogwink
Het jy al die Hartebreker reeks gelees? Hier is ´n kortverhaal wat by hierdie groepie mense inskakel. WAARSKUWING: Ek hoop jy het EK VERTROU JOU & HAAR HARTSBEGEERTE EN MEER klaar gelees, voor jy hierdie een lees. 😉
Geniet IN ´N OOGWINK Continue reading Hartebrekers Kortverhaal: In ´n oogwink
Posted on September 16, 2019 September 16, 2019 Tags Hartebrekers, Lapa Uitgewers, Liefde, Romanza, storiesLeave a comment on Hartebrekers Kortverhaal: In ´n oogwink
Ek is 'n groot CSI entoesias. Hetsy dit CSI Miami, NY, Las Vegas, NCIS of Air crash investigations is. Ek hou daarvan om probleme op te los en antwoorde te vind vir dinge wat ek nie verstaan nie. Die manier hoe mense dink en wat maak dat hulle doen wat hulle doen. Hierdie is dinge wat my aan die dink sit. Gee egter vir my 'n speurverhaal … Wel. Dit gaan nie so sterk af nie. Ek dink daar is 'n mate van vryheid daarin om nie jou brein te veel in te span nie en 'n boek het die vermoë om jou brein oortyd te laat werk. Boonop kan ek nie 'n boek neersit as ek eers begin het nie.
Dus, die tv reekse pas my goed en as ek skryf, dan hou ek van die meer romantiese sy van dinge. Dis immers waar my groot liefde lê. By die LIEFDE.
Hoe dan nou anders as om die twee te kombineer? Wat kan groter onsekerheid by my heldin bring as om 'n man te ontmoet vir wie sy wil vertel wie sy is maar sy kan nie, want hy is 'n werknemer van die plek wat sy ondersoek. Wat kan nog groter innerlike konflik veroorsaak as 'n vrou wat nie weer iets vir enige man wil voel nie en dit juis as 'n skild gebruik. Teen haarself.
En dan kom die held wat hom nie laat afsit deur die heldin se hardekwasgeid nie. 'n Man wat self sy eie duiwels het, maar wat tog nie bang is vir lewe nie. Vir voel nie. Of hy gaan commit, dit is natuurlik 'n heel ander vraag. Dieselfde vraag wat die heldin heeltyd op haar pasoppens hou.
So hoegemaak met twee mense wat glad nie dink 'n happily forever after is hulle beskore nie?
Begeerte. Vuurwerke vanaf die eerste ontmoeting. Kyke wat 'n vertrek aan die brand sal steek. 'n Mag sterker as hulself wat hulle konstant na mekaar toe aantrek, no matter what.
Gooi in 'n jong man wat dink hy is slimmer as ander en die heldin boonop in haar eie ondersoek betrek, tot hy oornag verdwyn en jy het 'n baie bekommerde vrou wat iemand moet vertrou. Al is dit die laaste man wat sy ooit sou wou betrek.
(Op hierdie punt moet ek sê: LET WEL, Ek vertrou jou en Haar hartsbegeerte en meer loop hand aan hand en jy lees presies wat van Gert geword het in Ek vertrou jou, so as jy kan, lees Haar hartsbegeerte en meer eerste. 🙂 )
En ta-da! Die storie het homself begin skryf. Want niks kan iets keer wat bedoel is om te wees nie. Geen gebrokenheid, geen reëls, geen geheime en geen afstand nie. Wat moet wees, sal wees. En dit was.
Ek hoop jy geniet hierdie storie net soveel soos ek dit geniet het om dit vir jou te skryf.
Posted on August 18, 2019 August 18, 2019 Tags 2019, hoop, Lapa Uitgewers, Liefde, Romanza, VertroueLeave a comment on Haar hartsbegeerte en meer
So waar het dit begin? Letterlik by 'n motorfiets. So 'n groot swart gevaar met 'n brullende enjin wat my skoon hiebiejiebies gegee het. En ek het maar net langs hom gestaan. Tog het ek 'n vreeslike sagte plek vir groot brullende enjins. Hetsy bakkie of motorfiets.
En dan my liefde vir donderstorms. Een spesifieke, baie memorable een. Een wat selfs vir my bang gemaak het soos dit die aarde geskud het. Een wat my laat wonder het wat ek sal maak as ek in die middel van die nag wakker word en besef my bed dryf, want die rivier het afgekom en my kamer is net-net op die hoogwatermerk van die gronddam voor die oord.
Volgende was dit natuurlik 'n vrou wat in 'n tipe liefdesdriehoek vasgevang is en dat sy spoke in haar verlede het. Tog kyk sy altyd vorentoe. Is sy altyd positief. Soek sy altyd die goeie in mense. Maar daardie spoke in haar verlede kom onverwags weer na vore deur die assosiasie met een spesifieke man. 'n Man met 'n donker verlede van sy eie. 'n Man wat hard gemaak is deur die lewe en sy ondervindings. 'n Man wat alles as swart en wit sien en mense skuldig bevind tot anders bewys.
Hoe kan twee sulke mense dan ooit bymekaar uitkom? Wel, buig of bars, ek sou bewys dat vertroue uit so kombinasie kan voortspruit en dat liefde op die einde van die dag sterk genoeg is om mense, ten spyte van die grootste onsekerhede en struikelblokke, wel bymekaar kan uitkom. En dat ons diepste vrese soms klein raak in die aangesig van daardie liefde.
Geniet dit! 🙂
Posted on June 27, 2019 June 27, 2019 Tags hoop, Lapa Uitgewers, Liefde, Romanza, VertroueLeave a comment on Ek vertrou jou
Hou die kortverhaal kórt
Ek het vandag lekker gelag. Daar is 'n uitroep op sosiale media van LAPA Uitgewers dat hulle dringend RomanzaLiefde en Kortverhale soek. Ek reply so ewe op die Instagram post "Ek stuur sommer vanaand nog een".
Nou kyk, ek is altyd besig om aan die een of ander manskrip te werk. Soos dit is, het ek pas 'n SuperRomanza klaargemaak en daar lê en wag 'n RomanzaLiefde waaraan ek reeds begin werk het voor ons skielike lewensveranderinge. Glo my, dit was drie lang maande waarin my vingers al begin brand het en die karakters in my kop al op my begin skree het oor hulle nie losgelaat word nie. My man het al begin sê dit is tyd dat ons tyd maak sodat ek 'n slag kan skryf. Dan moet jy nou weet.
Nou ja, ek maak nie ydele beloftes nie. My kop is aan die draai en ek loer deur al die storie idees wat al deur die jare gegroei het. Daar is reeds 57 van hulle … en nog kom loer 'n nuwe idee ten minste een keer per maand oor die muur. Dus, LAPA, is ek in die wolke oor julle nuwe druk opsies vir korter verhale.
Goed. Kortverhaal. Ek weet presies wie ek ingedagte het. Want net so onverwags soos hulle verhaal sou wees, net so goed sal dit binne 'n kortverhaal pas.
Maar moenie glo nie. Ek, die skrywer wat 5'000 woorde per dag kan tik kry dit wraggies waar reg om by 1'800 woorde vas te haak van die 2000 – 2500 woorde wat nodig is. Hoekom? Want die lyntjie wat ek pas getik het voel vir my of dit die finale lyn moet wees. Ook seker maar oor ek geweet het ek moet nou nie oorboord gaan nie, want dan eindig hierdie storie in 'n volwaardige Romanza. Jip. Dis moontlik. Dit is immers hoe ek begin skryf het.
Elkgeval. My probleem is dit: Ek wil nie te veel weggee nie, want dit vorm deel van my nuutste reeks, maar ek kan ook nie te min weggee nie. Sien?
Rol die vingers. Dink. Lees. Herlees. Oplaas! Natuurlik. Hoe dan anders? En binne minute het ek die gewenste aantal woorde. Lees en herlees en ek sleep my man nader. Tyd dat hy dit toetslees.
Nou kyk, ek vrek oor my man en het hom tot in die afgrond in lief, maar hy is nie 'n ou wat romanse lees nie. Hy is romanties, maar dis waar dit eindig. Tog het hy beloof dat hy elke een wat gepubliseer word sal lees. Super awesome, is dit nie!? Dat hy my eerste boek nie kon neersit nie, is nog steeds die grootste lof wat hy my kon gee! So trots. Jy is steeds my held, my skat. Dalk nou nog meer as tevore.
En nou babbel ek. Ek is vanaand in 'n besonders goeie bui. 😉 Ek is altyd wanneer daar soveel liefde in en om my rondwarrel.
Hy lees die storie klaar en knik.
"Oukei. Wat dink jy?" por ek aan.
Hy trek sy skouer op. "Dis cool."
"Natuurlik. Dis my gunsteling soort. Kort en saaklik. Girl meets boy, hulle raak verlief, die einde."
Ek lag. Ek kan nie anders nie.
Posted on May 21, 2019 May 21, 2019 Tags 2019, kortverhale, Lapa Uitgewers, Liefde, RomanzaLiefde, storiesLeave a comment on Hou die kortverhaal kórt
Terwyl ek Vir 'n oomblik, vir altyd geskryf het, was Nico en Melissa se storie heeltyd in die agtergrond. Ek het begin wonder hoe sal hulle storie afspeel en kan 'n hartebreker, losloper, anti-trou man werklik sy siening verander en ewige trou aan een vrou beloof? Sal 'n meisie soos Melissa ook bereid wees om 'n man wat haar so gruwelik in die steek gelaat het, dit oor haar hart kry om hom te vergewe en haarself kan toelaat om weer so 'n waagstuk aan te gaan?
'n Storie is gebore en alhoewel ek gedeeltes van Nico se stryd uit Vir 'n oomblik, vir altyd moes weglaat (vanwee die feit dat die boek te lank was 🙂 ), was dit so eg, dat dit onmiddellik vir my in Blomme vir Melissa weerklank gevind het. Ek glo aan tweede kanse. Selfs derde kanse. Ek glo mense kan verbeter en ek glo elke mens het rede om te wees soos hulle is. Ek glo ook dat mense aan hulleself kan werk en in 'n beter weergawe van hulself kan ontaard. Niemand is immers net sleg nie. Nico is dalk in hart en siel 'n player, maar sy kern is uit die 'stuff of heroes' gemaak.
Melissa het dit in hom raakgesien en net soos sy dit uitlok, so lok hy ook haar verskuilde karakter uit en ontmoet jy in werklikheid 'n baie sterker vrou as wat almal haar voor aangesien het. Skaam en teruggetrokke mense kan dikwels baie sterker wees as wat mense dink. Melissa het dit nie maklik gehad nie en as eenkant mens is sy dikwels uitgelaat. Eenkant is egter ver verwyder van eensaam. Sy't geweet wie sy is en soos hulle sê, 'n vrou is soos 'n teesakkie; Jy weet nooit hoe sterk sy is, tot sy in warm water gesit word nie. Inherent goed. Bereid om mense 'n tweede kans te gee. Moet haar egter nie onderskat nie. Sy het 'n wil van staal onder haar bedeesde uiterlike.
Nico en Melissa het vriende in ons huis geword. Hulle is mense met wie ons kan vereenselwig. Mense wat die grense kon oorskry en vergifnis en aanvaarding in hul harte vir hulself en mekaar kon vind. Hartsmense.
Posted on March 22, 2019 June 27, 2019 Tags 2019, blomme, Lapa Uitgewers, Liefde, RomanzaLeave a comment on Blomme vir Melissa
Proeseltjie: Blomme vir Melissa – Ciska Olivier
Sy haal so diep asem as wat haar beknopte longe haar toelaat, net om haar senuweeagtigheid 'n bietjie te demp. Dit help nie veel nie en sy trek die voordeur maar gelate oop toe Nico klop.
"Môre," groet hy lighartig, sy groen oë vonkelend soos sonlig deur glas.
"Môre," kry sy verbasend gelykmatig uit.
"Dit is vir jou." Hy hou 'n bossie angeliere na haar toe uit.
Sy sluk en vat dit stadig. "Dankie, maar jy hoef nie blomme aan te dra nie."
"Ek wil." Sy glimlag weifel. "Hopelik help dit dat jy my vroeër eerder as later vergewe."
Sy sien hoe sy oë haar siel soek en kyk vinnig weg. Sy tree terug en nooi hom in. "Iets om te drink?" vra sy toe hulle in die sitkamer kom.
"Is jy bereid om lank genoeg in my geselskap te bly?"
Sy besef opeens dat sy haarself nou in 'n hoek het en knik gelate.
"Dan sal koffie lekker wees, dankie."
Sy knik en vlug kombuis toe. Dit is eers toe sy die ketel aanskakel, dat sy die angeliere in haar hand onthou en sy soek 'n vaas in een van die kaste. Dit is 'n verskeidenheid van kleure, maar die witte met pienk rande is vir haar die mooiste en sy ruik daaraan.
"Ek is bly om te sien jy kan nog glimlag."
Sy spring verskrik agtertoe en bots teen die toonbank. Continue reading Proeseltjie: Blomme vir Melissa – Ciska Olivier
Posted on March 13, 2019 March 22, 2019 Tags blomme, Lapa Uitgewers, Liefde, RomanzaLeave a comment on Proeseltjie: Blomme vir Melissa – Ciska Olivier